Marosz, Ján, poslanec NR SR (2017-10-11):
Ďakujem za slovo. Vážená pani predsedajúca, vážený pán minister, vážené kolegyne a kolegovia, iba k dvom bodom, k prvému veľmi stručne. Pokiaľ ide o liberalizáciu STK, momentálne situácia nevieme, ako sa vyvinie a či vôbec k tej liberalizácii dôjde. Už aj médiá informujú o tom, že chystajú kolegovia zo SMER-u nejaké pozmeňovacie návrhy, vo výboroch boli diskutované, takže možnože škoda sa baviť o niečom, čo v reále o chvíľočku sa dozvieme, že bude ináč. Z tých; ja som na jednej strane privítal ako pravicovo zmýšľajúci človek, že zákazník klient dostane lepšiu službu alebo bude mať dostupnejšie stanice technickej kontroly. Na druhej strane ale, keď som si pozrel argumenty aj asociácie STK, keď som si pozrel aj nejaké skúsenosti z okolitých krajín, tak treba povedať, že to nie je ako s nejakým novým Tescom alebo s otvorením nejakého nového obchodného reťazca, lebo cieľom je nielen priniesť nejakú lepšiu službu alebo kvalitnejšiu službu, dostupnejšiu, ale, samozrejme, aj nižšiu cenu. Lenže toto je taká špecifická služba, kde síce zákazník môže získať nejakú nižšiu cenu za absolvovanú estekáčku, ale na druhej strane skúsenosti aj z Poľska hovoria, že odrazu im sa znížilo percento ľudí, ktorí boli jak keby zachytení na tej technickej kontrole. Inými slovami, že táto služba je tak špecifická, že nám môžu a reálne hrozí, reálna hrozba je, že ak liberalizujeme tento trh, tak nám budú po autách chodiť vadné, chybné autá, nespôsobilé, a im sa potom aj priamo úmerne zvýšil počet nehôd na cestách. Tak to je skúsenosť z Poľska. Podobné skúsenosti majú z Českej republiky, takisto už banujú aj v Dánsku, že túto liberalizáciu zaviedli. Čiže ja chcem poukázať v tomto smere, že na jednej strane, áno, môže to byť dostupná služba, na druhej strane ale nesmieme si dovoliť ohrozovať našich občanov z dôvodu chybných áut na cestách. Lebo teda keď máme estekáčky všade, tak potom ony si budú konkurovať cenou a možnože aj nejakou povrchnosťou. Áno, toto by na jednej strane znelo ako nejaká argumentácia, na druhej strane ale už aj súčasné právne úpravy hovoria o tom, že keď ministerstvo zistí, že nemá v nejakom regióne, že má dostatok automobilov evidovaných, ono vidí teda, že koľko má evidovaných áut, tak už na základe platnej legislatívy ono môže otvoriť novú estekáčku, novú stanicu technickej kontroly, keď tá vyťaženosť tej danej estekáčky prevyšuje 50 percent. No a v súčasnosti naozaj tie čísla sú také, že nemáme ani na tú polovicu vyťažené tie súčasné estekáčky a keď náhodou niekde je, tak ministerstvo môže vydať licenciu a môžu sa o ňu občania, ktorí majú zhruba tých 700- – 800-tisíc na zriadenie estekáčky, uchádzať o licenciu. Čiže myslím si, že aj v súčasnosti je ten priestor na to, aby bola možnosť, aby záujemcovia o prevádzkovanie STK sa mohli o túto službu uchádzať. Takže z tohto smeru tá liberalizácia, treba naozaj zvážiť, či je to potrebné. A možno otázka na pána ministra a na ministerstvo dopravy, že či viete ponúknuť relevantné fakty, že naozaj je dopyt po takýchto službách. No a poviem ešte teda aj nejaké také osobné skúsenosti niektorých tých estekáčkarov súčasných, že ich obchádzala nejaká firma z Českej republiky, že aby podpísali odpredanie estekáčky. Následne oni to odmietli a vysvetľujú si to možno tak, že je za tým nejaká finančná skupina, ktorá takýmto spôsobom sa snaží dostať ako keby k tým starým estekáčkam, že pôjde na to – podobne ako pri nemocniciach – spôsobom, že nech sa páči, otvárame trh, prihláste sa a potom tí dobrodruhovia, ktorí postúpia to riziko, vyškolia technikov takmer za milión eur, si nakúpia zariadenia, linky, kamery, všetko možné, potom im to nepôjde, zistia, že prerábajú, tak im ponúkne veľký brat, nemenovaná finančná skupina pomoc a pekne túto sieť salámovou metódou získa, keďže sa im to takýmto spôsobom na prvý šup nepodarilo. To môžu by len dohady, naozaj ja to nemám nejak do kríža overené, ani som sa nebol tej finančnej skupiny pýtať, ale bolo povedané, že áno, týchto starých estekáčkarov, takýmto spôsobom boli oslovení, aby predali tieto svoje estekáčky. Takže toľko k liberalizácii. Zosumarizujem: Na jednej strane vítame, že bude dostupnejšia táto služba, na druhej strane ale vyzývame, aby to bolo robené pod naozaj drobnohľadom a striktnou reguláciou štátu, aby sa nám nestávalo, že sa nám zníži percento áut, ktoré sú zachytené na tej estekáčke. Zjednodušene povedané, aby nám po cestách nechodili šroty, ktoré nám budú spôsobovať potom aj smrteľné nehody, lebo to naozaj nie je sranda, keď hazardujeme so životom občanov. K druhej časti tohto návrhu zákona, k tým pokutám. Cieľom vládneho návrhu zákona je motivácia k tomu, aby si občania plnili svoje povinnosti a aby neboli zbytočne trestaní, len keď pozabudnú na technickú alebo emisnú kontrolu. Znižujú sa teda tieto pokuty, ktoré v súčasnosti sú okolo 330 eur. Vám príde trebárs z dopravného oddelenia okresného úradu, otvoríte si obálku a jednoducho zabudli ste na estekáčku, hneď dostanete obratom ruky pokutu. Ak to zaplatíte do 15 dní, tak je to nejakých 220 eur, ak to nezaplatíte, tak potom ostáva v platnosti 330 eur. My vidíme, ako je momentálne spravovaný tento štát, ako sa tu plytvá verejnými zdrojmi, a preto si myslíme, že občan by nemal byť ten, ktorému dvíhame adrenalín pokutami len preto, že pozabudol na nejaký termín. A preto aj naším pozmeňovacím návrhom, ktorý o chvíľku uvediem, sme za to, aby ak človek naozaj len pozabudne ísť na tú estekáčku, aby mal na to tých 15 dní a v rámci tých 15 dní by sa tá pokuta považovala za zahladenú. Inými slovami, ináč povedané, ak príde z okresného úradu výzva, že zabudli ste ísť na STK alebo emisnú kontrolu, a do 15 dní si dáte veci na poriadok, ste zodpovedný občan a pokutu nedostanete. Samozrejme, máme to odstupňované, ak do 30 dní, tak tam nechávame výšku pokuty, dve tretiny zaplatíte, ak si auto dáte do poriadku do 45 dní, tak zaplatíte jednu tretinu z tej pokuty. Čiže týmto odstupňovaním nepodporujeme že úplnú nezodpovednosť ľudí vo vzťahu k svojmu vozidlu, ale chceme pomôcť najmä ľuďom, ktorí sú napríklad dôchodcovia, lebo argument bude, že však máme nový systém elektronický, kde sa zaevidujete a chodia vám automaticky notifikácie. Existuje takýto systém, ale zoberme si množstvo starých ľudí, dôchodcov, ktorí nemajú reálne prístup k internetu, no a takýmto príde len pokuta. Keď majú nejaký starý traktor niekde v garáži a jednoducho im to ujde, tak aby, keď dostanú ten list z toho okresného úradu, aby mali ten priestor a čas si dať veci do poriadku. Takže toto o chvíľočku navrhnem. No a uvediem tu teda ešte aj odporúčania pre pána ministra, kde by sa dalo šetriť, napríklad na archeologických výskumoch pod diaľnice. Tam je obrovský priestor na šetrenie. Teraz sa bude o chvíľočku strihať páska na úseku Strážov – Brodno, kde sa nám z pôvodných 15 450 euro vyšplhala len archeológia na 901 660 eur, a to je takmer celý úsek na pylónoch, teda je nad tou Hričovskou priehradou, zvyšok je potom v tuneli, 2,25 kilometra. Čiže môžme, nazývam túto archeológiu že podvodná archeológia. Pýtam sa: Sedí niekto za takéto prehmaty, prešľapy? Nesedí. Alebo spomeniem, ktorý tu bude ešte spomínaný pán nie Džbán, ale Bžán, 64 mil., momentálne dostal odmenu 17 mil., čiže 47 mil. by sme mohli ušetriť. A takýchto odmien je v štáte veľa. Takže naučme sa neplytvať verejnými zdrojmi a potom nemusíme byť veľmi striktní a prísni na občanov. My hovoríme, že štát musí ukázať priateľskú tvár vo vzťahu k občanom a nie hneď z prvej fackať alebo trestať. Takže pozmeňujúci a doplňujúci návrh poslanca Národnej rady Slovenskej republiky Jána Marosza k vládnemu návrhu zákona, ktorým sa mení a dopĺňa zákon 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov a ktorým sa mení zákon NR SR č. 145/1995 Z. z. o správnych poplatkoch v znení neskorších predpisov. Vládny návrh zákona uvedený sa mení a dopĺňa takto: V čl. I doterajší bod 28 znie: „28. V § 107b odsek 5 znie: „(5) Pokuta sa považuje za uhradenú: a) v plnej výške, ak majiteľ do 15 dní odo dňa doručenia rozkazu 1. podrobí vozidlo príslušnej kontrole uvedenej v rozkaze, 2. vyradí vozidlo z evidencie, 3. dočasne vyradí vozidlo z evidencie alebo 4. odhlási vozidlo do cudziny, b) vo výške dvoch tretín pokuty, ak majiteľ do 30 dní odo dňa doručenia rozkazu 1. podrobí vozidlo kontrole, 2. vyradí vozidlo z evidencie, 3. dočasne vyradí vozidlo z evidencie alebo 4. odhlási vozidlo do cudziny, c) vo výške jednej tretiny pokuty, ak majiteľ do 45 dní odo dňa doručenia rozkazu 1. podrobí vozidlo príslušnej kontrole uvedenej v rozkaze, 2. vyradí vozidlo z evidencie, 3. dočasne vyradí vozidlo z evidencie alebo 4. odhlási vozidlo do cudziny.“.“ Odôvodnenie: Odôvodnenie som už spomínal, takže nebudem ho teraz už citovať. Spomeniem z toho odôvodnenia iba jednu vetu: Hlavnou zmenou je poskytovanie prevádzkovateľovi motorového vozidla väčší časový priestor na dodatočné absolvovanie technickej kontroly a emisnej kontroly motorového vozidla. Ďakujem, skončil som.